Návrh ROZHODNUTIE RADY o pozícii, ktorú má Únia zaujať v rámci Administratívneho výboru Európskej hospodárskej komisie Organizácie Spojených národov k návrhu nového predpisu o vozidlách poháňaných vodíkom a palivovými článkami /* COM/2014/0678 final - 2014/0313 (NLE) */





DÔVODOVÁ SPRÁVA 1. KONTEXT NÁVRHU · Dôvody a ciele návrhu Európska hospodárska komisia Organizácie spojených národov (ďalej len „EHK OSN“) vypracúva na medzinárodnej úrovni harmonizované požiadavky, ktorých cieľom je odstrániť technické prekážky obchodu s motorovými vozidlami a systémami používanými v takýchto motorových vozidlách medzi zmluvnými stranami „revidovanej dohody z roku 1958“[1] a zabezpečiť, aby takéto vozidlá a systémy ponúkali vysokú úroveň bezpečnosti a ochrany životného prostredia. EHK OSN nedávno dokončila návrh predpisu o jednotných ustanoveniach o typovom schvaľovaní motorových vozidiel a ich komponentov z hľadiska bezpečnostných parametrov vozidiel poháňaných vodíkom[2]. Cieľom tohto návrhu predpisu je stanoviť vysokú úroveň bezpečnosti pre systémy uskladnenia stlačeného vodíka, palivové systémy vozidiel a ich špecifické komponenty. Do nového predpisu EHK OSN sú účinne transponované existujúce ustanovenia globálneho technického predpisu č. 13 o bezpečnosti vodíka, ktorý prijala Rada prostredníctvom svojho rozhodnutia 10157/13[3]. Cieľom tohto návrhu je vymedziť pozíciu Únie, pokiaľ ide o návrh predpisu EHK OSN o bezpečnosti vodíka, a tak umožniť, aby Únia zastúpená Komisiou hlasovala za prijatie tohto návrhu. Na úrovni EÚ sa podľa časti I bodu 62 prílohy IV k smernici Európskeho parlamentu a Rady 2007/46/ES[4] uplatňuje nariadenie Európskeho parlamentu a Rady (ES) č. 79/2009 o bezpečnosti vodíka[5]. V neskoršej fáze sa prijmú opatrenia na to, aby sa návrh predpisu EHK OSN o bezpečnosti vodíka mohol uplatňovať v rámci Európskej únie na účely typového schvaľovania vozidiel vybavených takýmito systémami ako rovnocenná alternatíva súčasného nariadenia EÚ. · Všeobecný kontext Nariadením Európskeho parlamentu a Rady (ES) č. 79/2009 sa stanovujú podrobné pravidlá pre typové schvaľovanie vozidiel poháňaných vodíkom a ich komponentov. Teraz sa plánuje, že Únia bude v záujme zabezpečenia spoločných harmonizovaných požiadaviek na medzinárodnej úrovni, ktoré uľahčia medzinárodný obchod, hlasovať za prijatie súvisiaceho návrhu nového predpisu EHK OSN o bezpečnosti vodíka. To umožní európskym výrobcom vozidiel a ich dodávateľskému priemyslu riadiť sa len jedným súborom požiadaviek uznávaných na celom svete, t. j. na príslušných územiach zmluvných strán „revidovanej dohody z roku 1958“, s cieľom podporiť celosvetové uplatňovanie tejto ekologickej technológie znižovaním zaťaženia priemyslu spojeného s dvojnásobným testovaním a certifikáciou podľa rozdielnych vnútroštátnych alebo regionálnych právnych predpisov týkajúcich sa vozidiel poháňaných vodíkom. · Existujúce ustanovenia v oblasti návrhu Nariadenie Európskeho parlamentu a Rady (ES) č. 79/2009 o typovom schvaľovaní motorových vozidiel na vodíkový pohon. Nariadenie Komisie (EÚ) č. 406/2010 z 26. apríla 2010, ktorým sa vykonáva nariadenie Európskeho parlamentu a Rady (ES) č. 79/2009 o typovom schvaľovaní motorových vozidiel na vodíkový pohon[6]. · Súlad s ostatnými politikami a cieľmi Únie Návrh je v súlade s cieľmi rámcovej smernice o typovom schválení motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá, ako aj s cieľmi nariadenia (ES) č. 79/2009 o typovom schvaľovaní motorových vozidiel na vodíkový pohon. Návrh je preto v súlade s cieľom EÚ zaistiť vysokú úroveň bezpečnosti cestnej premávky, pokiaľ ide o motorové vozidlá. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU · Konzultácie so zainteresovanými stranami Európska komisia pri vypracúvaní návrhu uskutočnila konzultácie so zainteresovanými stranami. Počas vypracúvania globálneho technického predpisu o bezpečnosti vodíka a následného návrhu nového predpisu EHK OSN založeného na danom globálnom technickom predpise sa uskutočnili všeobecné konzultácie v neformálnej pracovnej skupine EHK OSN zameranej na bezpečnosť vodíka v rámci pracovnej skupiny pre pasívnu bezpečnosť (GRSP), poskytovali sa informácie a prebehli následné rokovania v technickom výbore zaoberajúcom sa motorovými vozidlami. · Posúdenie vplyvu Európska komisia dala v súvislosti s nariadením (ES) č. 79/2009 vypracovať posúdenie vplyvu, ktoré sa týka aj bezpečnosti vodíka. Ustanovenia navrhované v rámci EHK OSN majú doplnkový charakter, boli však analyzované aj v rámci štúdie Európskej komisie týkajúcej sa vozidiel na vodíkový pohon: Porovnanie európskej legislatívy a návrhu globálneho technického predpisu EHK OSN (osobitná zmluva č. SI2.575155) na základe viacnásobných rámcových zmlúv na poskytovanie konzultačných služieb v automobilovom odvetví (ENTR/2009/030). 3. PRÁVNE PRVKY NÁVRHU · Zhrnutie navrhovaného opatrenia Týmto návrhom sa vymedzuje pozícia Únie pri hlasovaní o návrhu nového predpisu EHK OSN o typovom schvaľovaní motorových vozidiel a ich komponentov z hľadiska bezpečnostných parametrov vozidiel poháňaných vodíkom. · Právny základ Právnym základom tohto návrhu je článok 114 v spojení s článkom 218 ods. 9 Zmluvy o fungovaní Európskej únie. · Zásada subsidiarity Požiadavky na bezpečnosť vodíka používaného na pohon motorových vozidiel už boli na úrovni Únie harmonizované. Nové ustanovenia budú mať doplnkový charakter. Hlasovať za prijatie medzinárodných nástrojov, ako sú návrhy predpisov EHK OSN, a za ich začlenenie do systému Únie pre typové schvaľovanie systémov používaných v motorových vozidlách môže len Únia. Takto sa nielen zabraňuje fragmentácii vnútorného trhu, ale zároveň sa zabezpečuje aj rovnaká úroveň bezpečnostných noriem v celej Únii. Ďalšou výhodou sú úspory z rozsahu: výrobky sa môžu vyrábať pre celý trh Únie a dokonca medzinárodný trh namiesto toho, aby bolo potrebné ich prispôsobenie s cieľom získať vnútroštátne typové schválenie v každom jednom členskom štáte. Návrh je preto v súlade so zásadou subsidiarity. · Zásada proporcionality Návrh je v súlade so zásadou proporcionality, pretože nepresahuje rámec toho, čo je potrebné na dosiahnutie cieľov zabezpečenia riadneho fungovania vnútorného trhu, pričom zároveň zabezpečuje vysokú úroveň bezpečnosti a ochrany verejnosti. · Výber nástrojov V článku 218 ods. 9 ZFEÚ sa vyžaduje, aby bola pozícia, ktorá sa má v mene Únie prijať v orgáne zriadenom na základe medzinárodnej dohody, prijatá rozhodnutím Rady. 4. VPLYV NA ROZPOČET Návrh nemá žiadny vplyv na rozpočet Únie. 2014/0313 (NLE) Návrh ROZHODNUTIE RADY o pozícii, ktorú má Únia zaujať v rámci Administratívneho výboru Európskej hospodárskej komisie Organizácie Spojených národov k návrhu nového predpisu o vozidlách poháňaných vodíkom a palivovými článkami RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 114 v spojení s článkom 218 ods. 9, so zreteľom na návrh Európskej komisie, keďže: (1) Rozhodnutím Rady 97/836/ES[7] pristúpila Únia k Dohode Európskej hospodárskej komisie Organizácie Spojených národov (ďalej len „EHK OSN“), ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“). (2) Štandardizovanými požiadavkami uvedenými v návrhu nového predpisu EHK OSN o jednotných ustanoveniach týkajúcich sa typového schvaľovania motorových vozidiel a ich komponentov z hľadiska bezpečnostných parametrov vozidiel poháňaných vodíkom[8] sa majú odstrániť technické prekážky obchodu s motorovými vozidlami a ich komponentmi medzi zmluvnými stranami „revidovanej dohody z roku 1958“ a má sa zabezpečiť, aby takéto vozidlá a komponenty ponúkali vysokú úroveň bezpečnosti a ochrany. (3) Je vhodné stanoviť pozíciu, ktorá sa má v mene Únie prijať v Administratívnom výbore revidovanej dohody z roku 1958, pokiaľ ide o prijatie daného návrhu predpisu EHK OSN, PRIJALA TOTO ROZHODNUTIE: Jediný článok Pozícia, ktorú má Únia zaujať v rámci Administratívneho výboru revidovanej dohody z roku 1958, je hlasovať v prospech návrhu nového predpisu EHK OSN o jednotných ustanoveniach týkajúcich sa typového schvaľovania motorových vozidiel a ich komponentov z hľadiska bezpečnostných parametrov vozidiel poháňaných vodíkom, tak ako sa uvádza v dokumente ECE TRANS/ WP.29/2014/78. V Bruseli Za Radu predseda [1] Rozhodnutie Rady z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“) (Ú. v. ES L 346, 17.12.1997, s. 78.) [2] Dokument EHK OSN ECE TRANS/WP.29/2014/78. [3] Rozhodnutie Rady 10157/13 z 11. júna 2013 o pozícii, ktorá sa má v mene Európskej únie prijať v príslušných výboroch Európskej hospodárskej komisie Organizácie Spojených národov, pokiaľ ide o prispôsobenie predpisov č. 13, 13H, 16, 29, 44, 53, 79, 94, 95, 96, 117 a 130 technickému pokroku, prijatie globálneho technického predpisu o vozidlách na vodíkový pohon a palivové články a prispôsobenie globálnych technických predpisov č. 2 a 12.č. 12 Európskej hospodárskej komisie Organizácie Spojených národov technickému pokroku. [4] Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (rámcová smernica) (Ú. v. EÚ L 263, 9.10.2007, s. 1). [5] Nariadenie Európskeho parlamentu a Rady (ES) č. 79/2009 zo 14. januára 2009 o typovom schvaľovaní motorových vozidiel na vodíkový pohon, ktorým sa mení a dopĺňa smernica 2007/46/ES (Ú. v. EÚ L 35, 4.2.2009, s. 32). [6] Nariadenie Komisie (EÚ) č. 406/2010 z 26. apríla 2010, ktorým sa vykonáva nariadenie Európskeho parlamentu a Rady (ES) č. 79/2009 o typovom schvaľovaní motorových vozidiel na vodíkový pohon (Ú. v. EÚ L 122, 18.5.2010, s. 1). [7] Rozhodnutie Rady z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“) (Ú. v. ES L 346, 17.12.1997, s. 78.) [8] Dokument EHK OSN ECE TRANS/WP.29/2014/78.